**Leif Olve Dolonen Larsen** (født 3. april 1975 på Tofte i Hurum) er en norsk tidligere idrettsutøver i grenene kulestøt, judo, amerikansk fotball og profesjonell boksing.

Bakgrunn
--------

Larsen er født og oppvokst på Tofte i Hurum. Senere flyttet familien til Drammen, hvor han tok idrettsfagslinjen ved St. Hallvard videregående skole. Han var et allsidig idrettstalent, med gode treningsvaner og gener for å bli stor og sterk.

Friidrett
---------

Larsen ble tidlig en lovende kulestøter og står bokført med tre norske bestenoteringer for 17- og 18-åringer. Han konkurrerte for klubbene IF Graabein, SK Vidar og IF Hellas. Han deltok i 1992 i junior-VM hvor han endte på 13.-plass. I junior-VM i 1994 endte han på 4.-plass. Resultatene gjorde at han fikk tilbud om idrettsstipend ved *University of Texas at El Paso*, og flyttet til El Paso i 1996.

Hans personlige rekord på 18,76 meter ble oppnådd i april 1997 i Baton Rouge i Louisiana i USA, mens han studerte ved *University of Texas at El Paso*. Resultatet gir han 13.-plass gjennom alle tider i Norge

Hans siste internasjonale deltagelse var under EM for junior under 23 år i 1997, hvor han endte på 8.-plass.

### NM-medaljer

I 2001 tok han sin eneste medalje i NM, da han vant sølv med 18,74 meter, bak Gjøran Sørli.

| Plassering | Øvelse | År |
| --- | --- | --- |
| Sølv | Kulestøt | 2001 |
|

### Larsens norske aldersrekorder i kulestøt

| Alder | Resultat | Vekt | Dato |
| --- | --- | --- | --- |
| 17 år | 16,70 m | 7,26 kg | 1992 |
| 18 år | 20,01 m | 5,5 kg | 1993 |
| 18 år | 17,38 m | 7,26 kg | 1993 |
| Junior U-19 | 17,89 m | 7,26 kg | 14. mai 1994 |

Judo
----

Larsen har også en kort karriere som utøver i Judo, for klubben Konnerud IL. Han vant junior-NM i 1994 i klasse 86 kg. Året etter vant han sølv i senior-NM i klassen pluss 95 kg, og bronsemedalje i åpen klasse, *Shiai*.

Amerikansk fotball
------------------

Allerede mens han gikk på videregående skole i Drammen viste Larsen stor interesse for amerikansk fotball. Da han kom til El Paso, prøvespilte han for universitetets fotballag, og fikk tilbud om å være med i 1998. Etter dette konsentrerte han seg om amerikansk fotball. Han spilte college fotball for *University of Texas at El Paso «Miners»*. Han spilte godt, og fikk spesielt oppmerksomhet for sin ekstreme fysikk. På sitt mest ekstreme veide han 144 kg, løftet 302,5 kg i benkpress og løp 60-meter på 6,9 sekunder. Under NFL Combine i 2000 noterte han seg for et av tidenes beste resultater i benkpress blant spillere i amerikansk fotball med å løfte 45 repetisjoner av 102 kg (225 lb). 
I 2000 ble han *draftet* av NFL-klubben Buffalo Bills. Han spilte 7 kamper i forsvarslinja som *defensive tackle* for laget i 2001-sesongen, og 9 kamper i 2001. Larsen var med dette den andre nordmann som har spilt profesjonell fotball i NFL, etter kickeren Jan Stenerud. Han er likevel den eneste nordmann som har spilt på linja mens ballen er i spill, da Stenerud bare sparket fieldgoal mens ballen var «død».

Boksing
-------

Etter 2001-sesongen måtte han trekke seg fra videre spill av amerikansk fotball på grunn av en muskelskade. Han flyttet da hjem til Norge for å konsentrere seg om en ny karrière, nå innen boksing. Han ble med i stallen til Harald Skog, og trente blant annet sammen med spydkaster og bokser Pål Arne Fagernes.

Larsen fikk sin debut 4. oktober 2003, i Mariehamn, Finland. Han bokset en fire-runders kamp mot seks år yngre *Ladislav Slezak*, fra Slovakia. Larsen vant på knock-out i første runde. Han bokset fem profesjonelle kamper i 2004, vant alle, hvorav 4 på knock-out. Han fikk tilnavnet *The Viking*. I 2005 ble det mindre boksing, men han gikk to kamper, en i mai og en i oktober, mot sin hittil mest meritterte motstander, en 38 år gammel ungarar, *Zoltan Petranyi* med 26 seire og 15 tap. Begge kampene ble vunnet på teknisk knock-out. I 2006 vant han på ny med knock-out i januar, før han tok en lengre pause fra ringen. Hans hittil siste kamp gikk mot slovaken *Vlado Szabo* 1. desember 2007, en kamp han vant enstemmig etter fire runder. Etter denne kampen ble han borte fra rampelyset i nær tre år.

17. september 2010 var Dolonen Larsen igjen tilbake i ringen, og møtte en italiensk debutant, Sergio Romano, og vant på poeng. I desember vant han over ungarske Norbert Sallai på knock-out. Han vant på ny knock-out i april 2011 over den regjerende søramerikansk mesteren, argentineren Marcelo *El Fantasma* Lamadrid. Han fulgte opp med to nye knock-outer i 2011, og ytterligere to i 2012. 22. mars 2013 møtte han sin hittil hardeste konkurrent, cubanske Odlanier Solís, olympisk mester fra 2004. Solís var teknisk overlegen, dermed måtte Larsen gå for knock-out. Etter 12 runder stod cubaneren fortsatt og Larsen tapte på poeng fra et enstemmig dommerpanel. Det ble hans første tap som profesjonell bokser.

### Larsens statistikk som bokser

| Statistikk | Boksing |
| --- | --- |
| **Høyde** | 194 cm |
| **Vekt** | 120 kg |
| **Antall kamper** | 19 |
| **Seire** | 17 (14 KO) |
| **Tap** | 2 (1 KO) |
| **Uavgjort** | 0 |
| **Vektklasse** | Tungvekt |

Referanser
----------

1. ↑   World Athletics Database, World Athletics utøver-ID 12922, oppført som Leif Dolonen Larsen[Hentet fra Wikidata]
2. ↑  friidrett.no Kulestøt Arkivert 19. april 2005 hos Wayback Machine.
3. ↑  friidrett.no internasjonal statistikk – L Arkivert 28. september 2007 hos Wayback Machine.
4. ↑  NM-medaljer for Kule menn senior Arkivert 1. mai 2007 hos Wayback Machine.
5. ↑  Norske aldersrekorder, gutter
6. ↑  Konneruds medaljevinnere i NM Arkivert 30. oktober 2007 hos Wayback Machine.
7. ↑  Are Bye (5. februar 2006). «Størst av alt». Aftenposten. Besøkt 10. april 2017.
8. ↑  John McClain (24. februar 2008). «McClain: 40 times fuel combine conversation». The Houston Chronicle. Besøkt 10. april 2017.
9. ↑  «Meat Market: Why the NFL Combine is nearly useless». Bleacher Report. 21. februar 2009. Besøkt 10. april 2017.
10. ↑  
«Proffdebut i ringen». Drammens tidende.no. 16. september 2003. Arkivert fra originalen 2. oktober 2003. Besøkt 2. mai 2008.
11. ↑  TV 2sporten (16. april 2011): *Dolonen Larsen knocket søramerikansk mester*, hentet 15. mai 2011
12. ↑  VG (22. mars 2013): *Dolonen Larsen med poengtap mot OL-mesteren*, hentet 24. mars 2013

Eksterne lenker
---------------

* (en) Leif Olve Dolonen Larsen – Pro-Football-Reference.com Rediger på Wikidata

* (en) Leif Olve Dolonen Larsen – BoxRec Rediger på Wikidata

* (en) Leif Olve Dolonen Larsen – World Athletics Rediger på Wikidata
* Profil ved DatabaseFootball.com

|  |  |
| --- | --- |
| Oppslagsverk/autoritetsdata | Store norske leksikon
 |